(1839) ’ Doen seide de grave Robbrecht : ‘ Bewartene wel tot paesschen ende binnen desen , wy sullen ondersouck doen van desen sticke , ende te paesschen sal ic u overscriven wes ic bevonden sal hebben , ende wat ghi doen sult .’ De grave Robbrecht dede eene groete inquizicie wel xvj daghen lanc , ende het wart bevonden dat Robbrecht , sijn joncste sone stont naer ' t graveschip van Vlaenderen naer sijns vaders doot , ende dat hy den brief hadde ghedaen maken , ende sijns vaders segle ghenomen , ende daer met den brief gheseghelt , ende aldus was Lodewijc van Nevers onnozel vonden ; ende de grave ontboet den casteleyn als dat hy Lodewyke , sinen sone , ontslaen soude , ende hy ontsleghen sijnde hy ghinc te voet in pilgrimagien te Onser Vrouwen t ' Hertoghenbossche , ende daer naer te Ardenborch , ende in meer anderen plaetscen , die hy in der vanghenessen sijnde belovet hadde ; ende dese pilgrimagien ghedaen sijnde , hy quam tot den grave Robbrecht , sinen vader , diene zeere ende veele versprac , omme dat hy in Ypere quam , sonder te hem te comene , ende sonder hem te sprekene , ende dat hy soe haestelyke ende simpelyke wech riedt , doer den sneeu , met twe knechten ende eenen pagye sonder meer , als hy te Rypelmonde waert trac , etc .Lodewijc van Nivers verhorende dat sijns soens zweer de coninc van Vrankeryke , Philips de Langhe doot was , hy seide tot den grave Robbrecht , sinen vader , dat hy wilde trecken te Parijs , tot den nieuwen coninc , sijns soens oem , om hem manschip te doene van den graveschepe van Nevers , ende Lodewijc comende te Parijs dede den coninc manschip , ende cort daer naer bleef hy siec ligghene ende ontfinc met groeter begheerten ende devocien sijn kerkelyke sacramente , ende schiet van deser weerelt op de octave van Sente Pieteren ende Sente Pauwels , in ' t jaer M .